Записване на класираните деца в детската градина
Родителят/ настойникът трябва да представи:
1. Заявление за записване по образец, което се генерира от ИСОДЗ и ПГУ и се разпечатва от личния профил на детето в системата.
2. Удостоверение за раждане (оригинал за сверяване) Лична карта (оригинал за сверяване) на двамата родители. В личната карта на поне единия от родителите трябва да е вписан постоянен адрес на територията на Столична община.
3. Удостоверение за настоящ адрес, издадено на единия от родителите/настойниците, от район Оборище за вписания в ИСОДЗ адрес на местоживеене на семейството. Удостоверението трябва да е издадено преди датата на класиране.
Забележка: Удостоверението за настоящ адрес се представя в случаите, когато адресът на местоживеене на семейството не съвпада с нито един от адресите в личните карти на родителите.
4. За работещ родител /или в отпуск за отглеждане на дете/ по трудово или служебно правоотношение преди датата на съответното класиране - подписана от работодателя служебна бележка, която съдържа изх. № и ЕИК /на хартиен носител или като електронно подписан документ с квалифициран електронен подпис/. Копия от трудова, служебна или осигурителна книжка /лицата имат право да заличат трудовите си възнаграждения/. 
За работещи по договор за управление – служебна бележка от работодателя, че родителят е осигурен за всички осигурителни случаи, която съдържа изходящ номер, мокър печат с подпис и ЕИК на работодателя. 
За самоосигуряващи се родители - платежни документи за внесени осигурителни вноски преди класиране на детето /заверени копия на хартиен носител или електронни документи/.
За работещи родители в чужбина се представя легализиран превод на документа, въз основа на който родителят полага труд, издаден не по-рано от един месец преди датата на класирането.
За родител - редовен студент - служебна бележка от акредитиран ВУ или се удостоверява служебно чрез справка в Регистъра на всички действащи и прекъснали студенти и докторанти на МОН в Средата за междурегистров обмен RegiX.
За родител, записан за редовна докторантура - копие от заповед за зачисляване в редовна докторантура или се удостоверява служебно чрез справка в Регистъра на всички действащи и прекъснали студенти и докторанти на МОН в Средата за междурегистров обмен RegiX.
При прием по социални критерии: копия от документите, посочени в наредбата за прием на деца в общинските самостоятелни детски ясли, детски градини и в подготвителните групи в общинските училища на територията на Столична община
Дете, класирано чрез ИСОДЗ и ПГУ, не се записва, ако директорът на самостоятелната детска ясла/детската градина/училище установи, че родителят/настойникът е заявил критерии, които не могат да бъдат доказани със съответните документи или служебни проверки. В случаите, когато детето е класирано два пъти в ИСОДЗ и ПГУ и не се записва, или са констатирани невярно декларирани обстоятелства, детето губи правото да кандидатства до началото на класиранията за следващата учебна година, с изключение на децата, подлежащи на задължително предучилищно образование.

При постъпване на детето в градинска група в детска градина 
Родителят/настойникът представя медицинските документи, посочени в чл. 4, ал. 2 от Наредба № 3 от 5.02.2007 г. за здравните изисквания към детските градини, а при необходимост и други допълнителни документи
1. Здравно-профилактична карта на детето, попълнена от личния лекар – оригинал.
2. Имунизационен паспорт или писмо от личния лекар за имунизационния статус на детето съгласно изискванията на Наредба № 15/2005 г. на Министерството на здравеопазването за имунизациите в Република България – оригинал.
3. Еднократен отрицателен резултат от изследване за патогенни чревни бактерии и чревни паразити, извършено не по-рано от 15 дни преди реално постъпване на детето в детската градина;
4. Изследвания на кръв и урина, извършени в едноседмичен срок преди реалното постъпване на детето в детската градина;
5. Медицинска бележка от личния лекар за липсата на контакт със заразно болен, издадена не по-рано от 3 дни преди постъпването на детето в детската градина.
6.Деца, които са посещавали детска ясла, не правят нови изследвания, а представят здравния картон от яслата или друго детско заведение(с приложените медицински изследвания), ако са прекъснали посещение за повече от десет работни дни- медицинска бележка за контактност а, ако не са посещавали старото детско заведение повече от два месеца- изследване за патогенни чревни бактерии и чревни паразити.
Важно:  Деца с нередовни медицински документи не се приемат! Ако документите  не отговарят на изискванията, медицинската сестра ще ги върне за корекция. За да предотвратим стреса от евентуалното връщане на детето още в първия ден, всички документи се представят на медицинската сестра най-малко един ден предварително.
При отсъствие през учебно време и през летния период
1.При отсъствие на детето от детската градина за повече от 30 дни по епидемични показания се представя еднократен отрицателен резултат от изследване за патогенни чревни бактерии,
 2. При отсъствие за повече от 2 месеца – еднократен отрицателен резултат за чревни паразити съгласно Наредба № 5 от 2006 г. за диагностиката, профилактиката и контрола на местните паразитози (ДВ, бр. 40 от 2006 г.).
3.При отсъствие на детето от детската градина за повече от 10 дни се представя медицинска бележка от личния лекар за липсата на контакт със заразно болен.
